Այցին նախորդող ժամանակահատվածը աննախադեպ էր ոչ միայն հայ-ֆրանսիական, այլ առհասարակ որևէ երկու այլ երկրների մշակութային հարբերությունների տեսանկյունից: Հայաստանի տարին ֆրանսիայում, որը "Հայաստան` իմ բարեկամ" կարգախոսով էր ընթանում, Ֆրանսիան հեղեղել էր հայկական արվեստի ու մշակույթի ջերմ մթնոլորտով: Ֆրանսիացիներն ու երկրի հյուրերը ճիշտ մեկ տարի հայկական հին ու նոր մշակույթի, ասել է թե հայ ոգու հետ հաղորդակցվելու բազմապիսի առիթներ ունեին` սկսած համերգներից ու ներկայացումներից մինչև ցուցահանդեսներ, գիտական կոնֆերանսներ ու գրքի փառատոն: Բնական է, որ մշակութային այս չտեսնված տարին էլ ավելի էր սերտացնելու մինչ այդ էլ բարձր մակարդակ ունեցող հայ-ֆրանսիական հարաբերությունները: Եվ նախագահ Քոչարյանի այցն էլ համահունչ էր բարեկամական այս մթնոլորտին: Հուլիսի 13-ին Ֆրանսիայի և Հայաստանի նախագահները հանդիպել են Ելիսեյան պալատում: Ռոբերտ Քոչարյանն ու Ֆրանսիայի նորընտիր նախագահ Նիկոլա Սարկոզին քննարկել են երկկողմ հարաբերությունների լայն շրջանակ` տնտեսական համագործակցության զարգացմանն առնչվող հարցերց մինչև տարածաշրջանային խնդիրներ: